
Κυριακή, 16 Αυγούστου 2026
ΔΕΛΤΙΟ ΤΥΠΟΥ

Τραυματισμός επιβάτιδας εντός Ε/Γ-Ο/Γ πλοίου στη Θήρα - Τραυματισμός ημεδαπού στη Θεσσαλονίκη - Διακομιδή ασθενών
Τις απογευματινές ώρες χθες, ενημερώθηκε η Λιμενική Αρχή της Θήρας για περιστατικό τραυματισμού 29χρονης ημεδαπής επιβάτιδας στο δεξί πόδι, κατά τον κατάπλου ενός Ε/Γ-Ο/Γ πλοίου στο λιμάνι του Αθηνιού Θήρας. Ειδικότερα, ο τραυματισμός έλαβε χώρα στο γκαράζ του πλοίου μετά από σύγκρουση 3 οχημάτων, όταν ένα όχημα τύπου ΒΑΝ, χωρίς επιβαίνοντες, μετακινήθηκε και συγκρούστηκε με έτερο Ι.Χ. όχημα, το οποίο με τη σειρά του συγκρούστηκε με δίκυκλο, στο οποίο επέβαινε η 29χρονη. Τα μέλη του πληρώματος παρείχαν τις πρώτες βοήθειες στην ανωτέρω, ενώ, μετά τον κατάπλου του πλοίου, η γυναίκα παρελήφθη από ασθενοφόρο και διακομίστηκε στο Γενικό Νοσοκομείο Θήρας για παροχή ιατρικής περίθαλψης, από όπου εξήλθε αυθημερόν. Προανάκριση διενεργείται από το Λιμεναρχείο Θήρας.

*****
Τις μεσημβρινές ώρες σήμερα, ενημερώθηκε η Λιμενική Αρχή της Θεσσαλονίκης για τον τραυματισμό ενός 18χρονου ημεδαπού λουόμενου στη θαλάσσια περιοχή Αγίας Τριάδας Θεσσαλονίκης. Συγκεκριμένα, ο 18χρονος τραυματίστηκε μετά από βουτιά σε αβαθή που πραγματοποίησε από την προβλήτα της εν λόγω περιοχής. Ο τραυματίας παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Θεσσαλονίκης «ΠΑΠΑΓΕΩΡΓΙΟΥ», για παροχή ιατρικής περίθαλψης. Προανάκριση διενεργείται από το Κεντρικό Λιμεναρχείο Θεσσαλονίκης.
*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίστηκαν σήμερα, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν.ΣΠ. 323, 71χρονη και 49χρονη, οι οποίες έχρηζαν άμεσης νοσοκομειακής περίθαλψης.
ΕΛΛΗΝΙΚΗ ΔΗΜΟΚΡΑΤΙΑ

